## La delegada del Consell a Castelló constata a Xodos l’avanç de l’actuació de la Generalitat per a garantir l’aigua potable

*** Susana Fabregat: “Garantir l’aigua no és només una qüestió tècnica: és una inversió en futur, en arrelament i en dignitat”**

La delegada del Consell a Castelló, Susana Fabregat, ha visitat el municipi de Xodos, un dels pobles situats a més altitud de la Comunitat Valenciana, enclavat sobre una roca a 1.063 metres i als peus del Parc Natural de Penyagolosa.

Durant la seua trobada amb l’alcalde, Miguel Ferrer, i el tinent d’alcalde, Odiló Galindo, Fabregat ha abordat assumptes específics del municipi, com el sistema de proveïment d’aigua.

En este context, la delegada del Consell a Castelló ha visitat el paratge de la Vega, a on la Generalitat, a través de la Conselleria d’Agricultura, Aigua, Ramaderia i Pesca, està executant les obres d’emergència per a garantir el proveïment d’aigua de la població, en el marc de la situació excepcional per sequera extraordinària i escassetat. El projecte preveu la perforació i condicionament d’un sondeig de fins a 500 metres de profunditat per a captar aigües de l’aqüífer Juràssic, i s’equiparà amb electrobomba, instal·lació solar fotovoltaica, grup electrogen i una conducció de més de 1.370 metres de longitud fins al depòsit municipal. El pressupost total de l’actuació ascendix a 1.191.545,32 euros.

“Des del Consell actuem per a resoldre problemes estructurals que afecten la qualitat de vida dels qui residixen als nostres pobles”, ha afirmat Fabregat. I ha subratllat que “garantir l’aigua no és només una qüestió tècnica: és una inversió en futur, en arrelament i en dignitat”.

Durant el seu recorregut pel centre històric, la delegada del Consell a Castelló ha destacat el valor patrimonial del municipi, de traçat d’origen musulmà, i elements com l’església de Sant Pere Apòstol o la torrassa del Callís. “Xodos combina paisatge, història i autenticitat. És un exemple del que representa l’interior de Castelló: identitat i bellesa natural que hem de protegir i enaltir”, ha afegit.

Esta visita forma part de l’itinerari institucional de Susana Fabregat pels 135 municipis de la província de Castelló, orientat a reforçar el diàleg amb les administracions locals, atendre les seues prioritats i avançar en projectes que contribuïsquen a millorar la qualitat de vida de la ciutadania.

Fecha: 22/05/2025